
Kerékpáros oktató túraprogram Győrben

A kerékpározás az utóbbi években egyre nagyobb népszerűségnek örvend hazánkban.
Szabadidős időtöltésen kívül kiválóan alkalmas a városon belüli közlekedésre is. A
kerékpáros gyors mozgásból adódóan igen könnyen kerülhet konfliktushelyzetbe. A
tapasztalatok azt mutatják, hogy kerékpáros balesetek igen magas aránya végződik súlyos
sérülésekkel. Sajnálatos módon a statisztikák adatai alapján, Győrben a kerékpáros balesetek
száma növekvő tendenciát mutat. 2012. évben a balesetek 14%-át kerékpárosok okozták,
valamint a 407 sérültből 83 kerékpáros volt. Több, jellemzően kerékpárosok által érintett
baleseti gócpontot fedeztünk fel a városban, amelyek helyszínein méréseket és kikérdezéseket
végeztünk. Megállapítható, hogy balestek jelentős része emberi tényezőkre vezethető vissza.
A tapasztalt és szabálykövető egyének kisebb eséllyel részesei a baleseteknek. Célunk egy
kerékpáros oktató túraprogram létrehozása Győrben. Az általunk megalkotott program a helyi
sajátosságok figyelembevételével, lehetőséget teremt a városi közlekedésben kevésbé jártas
személyeknek a szabályos és biztonságos kerékpározás elsajátítására.

